b'\n_START_ARTICLE_\nKnud Lehn Petersen\n_START_PARAGRAPH_\nKnud Lehn Petersen (1. juni 1890 i Odense \xe2\x80\x93 23. oktober 1974 i Odense) var en dansk arkitekt og kongelig bygningsinspekt\xc3\xb8r._NEWLINE_Lehn Petersen blev f\xc3\xb8dt 1890 som s\xc3\xb8n af arkitekt, kgl. bygningsinspekt\xc3\xb8r Jens Vilhelm Petersen og Maria Gottschalt. Han blev student fra Odense Katedralskole 1908, t\xc3\xb8mrersvend 1911 og bygningskonstrukt\xc3\xb8r fra Odense Tekniske Skole 1911. I K\xc3\xb8benhavn kom han p\xc3\xa5 Kunstakademiets Arkitektskole januar 1912, hvorfra han tog afgang som arkitekt i januar 1918. Dern\xc3\xa6st oprettede han egen tegnestue i Odense 1920. Han var p\xc3\xa5 rejser i Sverige 1915, Tyskland 1923 og Italien 1923, 1925 og arbejde i studietiden hos Martin Borch fra 1915. _NEWLINE_Han blev udn\xc3\xa6vnt til kgl. bygningsinspekt\xc3\xb8r for Fyn og de s\xc3\xb8nderjydske landsdele 1929 og bestred dette embede frem til 1960, var medlem af Odense Byr\xc3\xa5d 1929-37 og arkitekt for domkirkerne i Odense, Ribe og Haderslev. Han var Ridder af Dannebrog._NEWLINE_Derudover var Lehn Petersen medlem af inspektionen for Lahns Stiftelse, medlem af det s\xc3\xa6rlige syn for Sor\xc3\xb8, Ringsted, Kalundborg, Store Heddinge, Bjernede og Fjenneslev kirker, af forstanderskabet for Dronningens Asyl i Odense og af Odense byr\xc3\xa5ds udvalg for de offentlige samlinger._NEWLINE_Han \xc3\xa6gtede 15. marts 1918 i Nyk\xc3\xb8bing Sj\xc3\xa6lland Karen Sophie Henriette Meyer (14. august 1888 sammesteds \xe2\x80\x93 18. februar 1977 i Odense), datter af k\xc3\xb8bmand Carl Christian Meyer og Karen Berthelsen. Hans s\xc3\xb8nner Ebbe og Erik Lehn Petersen blev begge arkitekter. De assisterede ved en del restaureringsopgaver.'